REGOLAMENT TAL-KUMMISSJONI (UE) Nru 1282/2009
tat-22 ta’ Diċembru 2009
li jemenda r-Regolament (KE) Nru 409/2009 li jistabbilixxi l-fatturi ta’ konverżjoni tal-Komunità u l-kodiċijiet ta’ preżentazzjoni użati sabiex jikkonvertu l-piż tal-ħut ipproċessat f’piż tal-ħut ħaj
IL-KUMMISSJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KEE) Nru 2847/93 tat-12 ta’ Ottubru 1993 li jistabbilixxi sistema ta’ kontroll li tapplika għall-politika tas-sajd komuni (1), u b’mod partikolari l-Artikolu 5 tiegħu,
Billi:
(1)
Ir-Regolament tal-Kummissjoni (KE) Nru 409/2009 (2), jistabbilixxi l-fatturi ta’ konverżjoni tal-Komunità u l-kodiċijiet ta’ preżentazzjoni għall-istati tal-ipproċċessar “frisk” u “mmellaħ frisk”.
(2)
L-ispeċijiet li huma suġġetti għall-kwoti tas-sajd jidħlu primarjament fl-istati tal-ipproċessar “frisk”, “immellaħ frisk” u “iffriżat”. B’konsegwenza ta’ dan hemm bżonn li r-Regolament (KE) Nru 409/2009 bil-fatturi ta’ konverżjoni tal-Komunità għall-ħut iffriżat jiġi kumplimentat, sabiex il-fatturi ta’ konverżjoni tal-Komunità jkunu disponibbli għall-istati tal-ipproċessar rilevanti kollha.
(3)
Ir-Regolament tal-Kummissjoni (KE) Nru 1077/2008 (3) jistabbilixxi regoli dettaljati għall-implimentazzjoni tar-reġistrazzjoni u t-trażmissjoni elettronika tad-dejta tal-ġurnal ta’ abbord, id-dikjarazzjoni tal-ħatt l-art u tat-trażbord.
(4)
Ir-Regolament (KE) Nru 409/2009 għandu għalhekk jiġi emendat skont dan.
(5)
Il-miżuri pprovduti f’dan ir-Regolament huma skont l-opinjoni tal-Kumitat dwar is-Sajd u l-Akkwakultura,
ADOTTAT DAN IR-REGOLAMENT:
Artikolu 1
Ir-Regolament (KE) Nru 409/2009 huwa emendat kif ġej:
(1)
Fl-Artikolu 3, il-punt (g) jinbidel b’dan li ġej:
“(g)
‘l-istat tal-ipproċessar’ tfisser il-mod kif il-ħut jiġi ppreservat (frisk, immellaħ frisk u ffriżat).”
(2)
Fl-Artikolu 4, il-paragrafu 1 jinbidel b’dan li ġej:
“1. Il-fatturi ta’ konverżjoni tal-Komunità stipulati fl-Annessi II, III u IV għandhom japplikaw sabiex jiġi konvertit il-piż tal-ħut ipproċessat f’piż ta’ ħut ħaj.”
(3)
Fl-Artikolu 6, il-paragrafu 1 jinbidel b’dan li ġej:
“(1) Il-kaptani tal-bastimenti tas-sajd tal-Komunità għandhom jużaw il-fatturi ta’ konverżjoni msemmija fl-Artikolu 4 fil-ġurnal ta’ abbord, kif jissemma fl-Artikolu 6 tar-Regolament (KEE) Nru 2847/93 u l-Artikolu 4 tar-Regolament tal-Kummissjoni (KE) Nru 1077/2008 (*), sabiex:
(a)
jagħmlu stima tal-piż tal-ħut ħaj tal-kwantitajiet abbord il-bastiment tas-sajd u,
(b)
jikkalkulaw il-piż tal-ħut ħaj tal-kwantitajiet meta jinħattu fuq l-art.
(*) ĠU L 295, 4.11.2008, p. 3.”" 						
(4)
L-Anness I jinbidel bit-test fl-Anness I għal dan ir-Regolament.
(5)
It-test tal-Anness II għal dan ir-Regolament jiżdied bħala Anness IV.
Artikolu 2
Id-dħul fis-seħħ u l-applikazzjoni
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-22 ta’ Diċembru 2009.